SKRIFTLIG FORESPØRGSEL E-0930/02

af Bart Staes (Verts/ALE) til Kommissionen

(5. april 2002)

Om: Tilladelse til fældning af regnskov i Den Demokratiske Republik Congo

Kommissionen oplyser i sit svar på skriftlig forespørgsel E-3498/01(1), at en virksomhed i Zimbabwe, der har militærfolk i bestyrelsen, er ved at skaffe sig kontrol med verdens mest omfattende tilladelse til at fælde skov.

Kan Kommissionen oplyse, hvilken virksomhed der er tale om? Hvor ligger dens hovedsæde, og hvem er medlem af bestyrelsen? Hvem ejer virksomheden?

Hvordan vurderer Kommissionen tildelingen af denne tilladelse til at fælde skov ud fra et miljøsynspunkt? Vil den træffe foranstaltninger til at få kontrahenterne til at forstå, at træfældning i dette gigantiske område ikke er forenelig med en bæredygtig, verdensomspændende miljøpolitik?

Står tilladelsen til at fælde skov i direkte forbindelse med udvinding af coltan? Skal der med andre ord udvindes coltan i det ryddede område? Hvis dette ikke er tilfældet, hvad er da formålet med at fælde skov i dette enorme område?

Har Kommissionen i mellemtiden modtaget rapporten fra komitéen af seks eksperter nedsat af FN's Sikkerhedsråd? Har den kunnet hente tilstrækkelige oplysninger deri til at danne sig en mening om, hvorvidt der skal indledes sanktioner mod en eller flere parter, der er involveret i den (ulovlige) udnyttelse af naturressourcer i Den Demokratiske Republik Congo?

(1) EFT C 229 E af 26.9.2002, s. 27.

Svar afgivet på Kommissionens vegne af Poul Nielson

(2. maj 2002)

Ifølge oplysninger, som Kommissionen har indsamlet, forlyder det, at partiet Zimbabwe African National Union-Patriotic Front (ZANU-PF) sammen med Zimbabwes forsvarsstyrker (ZDF) har indgået flere omfattende finansielle aftaler, der involverer congolesisk tømmer og andre naturressourcer.

Et joint venture OSLEG (Operation Sovereign Legitimacy, dannet efter begyndelsen af krigen i 1999), der kontrolleres af det zimbabwiske militær og det Kinshasa-baserede selskab Comiex (hvis majoritetsaktionær var tidligere præsident Laurent Desiré Kabila) udmøntede sig i oprettelsen af SOCEBO (Société Congolaise pour l'Exploitation du Bois) ifølge en nylig rapport om Zimbabwes handelsmæssige og militære interesser i Den Demokratiske Republik Congo (DRC).

Kommissionen er af den opfattelse, at hvis der ikke foreligger nogen forsvarlig national skovbrugspolitik, bør der vedtages en plan for bæredygtig forvaltning, hvis gennemførelse kan garantere, at de congolesiske træfældningskoncessioner er bæredygtige, og at skaderne på miljøet begrænses. Træfældningskoncessionerne blev imidlertid givet inden for rammerne af en krigsøkonomi som DRC, hvor det vil blive et langvarigt og vanskeligt anliggende at genskabe retsstatsforhold. I øjeblikket har Kommissionen ikke mulighed for at tage forholdsregler til at påvirke de kontraherende parter.

Træfældningskoncessionerne har ingen direkte forbindelse med coltran-udvinding, da dette tilsyneladende ikke forekommer i området for træfældningskoncessionerne. Tropisk tømmer er i sig selv en værdifuld ressource på verdensmarkedet, som gør det værd at udnytte et gigantisk område i storstilet omfang.

Der er i øjeblikket ingen tvingende grunde til at orientere Unionens handling i retning af sanktioner mod nogen af de involverede parter i udnyttelsen af DRC's ressourcer og/eller handel hermed. De Forenede Nationers Sikkerhedsråd besluttede den 19. december 2001 at udskyde en beslutning om sanktioner i endnu seks måneder. Det gav et seksmands ekspertpanel mandat til at foretage mere indgående undersøgelser af ulovlig udnyttelse af naturressourcer i DRC. Der forventes en interimsrapport ved udgangen af april 2002 og en slutrapport ved udgangen af august. Derefter håber vi at have endelige oplysninger, som verdenssamfundet kan basere sin aktion på.